Olli Juolevi

**Olli Juolevi** (s. 5. toukokuuta 1998 Helsinki) on suomalainen jääkiekkopuolustaja, joka pelaa SM-liigajoukkue Tapparassa.

Juolevi aloitti uransa Jokereiden juniorijoukkueissa, mutta siirtyi vuonna 2015 kanadalaiseen OHL-seura London Knightsiin. Vancouver Canucks varasi hänet ensimmäisellä kierroksella  viidentenä pelaajana ja ensimmäisenä puolustajana. Hän pelasi kauden 2017–2018 lainalla TPS:ssä, kunnes siirtyi Canucksin organisaatioon. Juolevi on pelannut urallaan pudotuspelit mukaan lukien yhteensä 42 NHL-ottelua Canucksissa, Florida Panthersissa ja Detroit Red Wingsissa. 

Maajoukkuetasolla Juolevi on pelannut kolmissa nuorten maailmanmestaruuskilpailuissa vuosina 2016, 2017 ja 2018, joista ensimmäinen turnaus päättyi maailmanmestaruuteen.

## Ura
### Seuraura
#### Junioriura ja kehitys Suomessa
Juolevi on Itä-Helsingin Kiekon kasvatti. Hän siirtyi nuorempana C-juniorina Jokereihin. Kaudella 2012–2013 Juolevi oli seuran C-nuorten tehokkain puolustaja sekä SM-karsinnoissa tehoilla 6+8=14 että SM-sarjan runkosarjassa tehoilla 10+19=29, joilla hän voitti koko sarjan puolustajien pistepörssin. Kaudella 2013–2014 Juolevi oli B-nuorten SM-sarjan pudotuspelien tehokkain puolustaja ja hän voitti Jokereiden sisäisen syöttöpörssin tehoilla 1+8=9. Kausi päättyi B-nuorten Suomen-mestaruuteen. Juolevi palkittiin kauden päätteeksi B-nuorten SM-sarjan parhaana puolustajana Pekka Marjamäki -palkinnolla. Hän pelasi kauden aikana myös vain 15-vuotiaana 11 ottelua Jokereiden A-nuorissa.

Kaudella 2014–2015 Juolevi teki 16-vuotiaana läpimurtonsa A-nuorten SM-liigassa. Hän oli Jokereiden tehokkain puolustaja tehoilla 6+26=32, joilla Juolevi jakoi sarjan puolustajien pistepörssin seitsemännen sijan Lukon Aleksi Saarisen ja HPK:n Matias Haarasen kanssa. Hänet valittiin A-nuorten SM-liigan marraskuun 2014 kuukauden tulokaspelaajaksi. Juolevin kausi päättyi kuitenkin viiden pudotuspeliottelun jälkeen polvivammaan. Hänet palkittiin kauden päätteeksi A-nuorten SM-liigan parhaana puolustajana Reijo Ruotsalainen -palkinnolla, parhaana tulokkaana Yrjö Hakala -palkinnolla sekä valittiin ensimmäiseen tähdistökentälliseen.

#### Siirto Pohjois-Amerikkaan ja NHL-varaus
Kesäkuussa 2016 Jokerit kiinnitti Juolevin KHL-sopimukseen. Samana kesänä London Knights varasi hänet 45. pelaajana . Juolevi siirtyi joukkueeseen kaudeksi 2015–2016. Hän oli Knightsin tehokkain puolustaja tehoilla 9+33=42. Kevään 2016 pudotuspeleissä Juolevi teki 18 ottelussa tehot 3+11=14. Hän voitti kauden päätteeksi OHL:n mestaruuden, J. Ross Robertson Cupin. Juolevi valittiin liigan kolmanteen tähdistökentälliseen ja tulokkaiden toiseen tähdistökentälliseen. Hän oli myös Memorial Cup-lopputurnauksen tehokkain puolustaja seitsemällä syöttöpisteellään. Knights voitti turnauksen, ja Juolevista tuli kaikkien aikojen kolmas Memorial Cupin voittanut suomalaispelaaja vuonna 1979 mestaruuden voittaneiden Anssi Melametsän ja Veli-Pekka Kinnusen jälkeen. Hänet valittiin turnauksen tähdistökentälliseen. Juolevi pelasi kauden aikana myös CHL Top Prospects Gamessa.

Tammikuussa 2016 NHL:n kykyjenetsijätoimisto listasi Juolevin Pohjois-Amerikassa pelaavista kenttäpelaajista viidenneksi . Puolustajista hänen edellään oli vain Jakob Chychrun sijalla 2. Juolevi oli viides myös huhtikuun rankingissa, jolloin Chychrun sijoittui neljänneksi. Aivan varaustilaisuuden alla *[[The Sports Network]]in* Bob McKenzie arvioi Juolevin omalla listallaan kuudenneksi ja ensimmäiseksi puolustajaksi. Lopulta Vancouver Canucks varasi hänet koko varaustilaisuuden viidentenä pelaajana ja ensimmäisenä puolustajana. Häntä pienemmällä numerolla suomalaispuolustajista on varattu vain Aki Berg, (3. varaus vuonna ), Miro Heiskanen (3. varaus vuonna ) ja Joni Pitkänen (4. varaus vuonna ). Juolevin varaus täydensi suomalaishistoriaa myös sillä, että kolme suomalaispelaajaa varattiin ensimmäisen kerran viiden ensimmäisen pelaajan joukossa, kun Patrik Laine (2. varaus) ja Jesse Puljujärvi (4. varaus) varattiin ennen häntä. 

#### NHL-sopimus ja ammattilaisuran alku
Elokuussa 2016 Juolevi teki Vancouver Canucksin kanssa kolmivuotisen tulokassopimuksen. Saman vuoden harjoitusleirin päätteeksi seura lähetti hänet kaudeksi 2016–2017 takaisin London Knightsin OHL-joukkueeseen. Vuotta myöhemmin Canucks lähetti Juolevin harjoitusleirin päätteeksi puolestaan lainalle SM-liigajoukkue Turun Palloseuraan. Siirron taustalla oli myös entinen Canucksin puolustaja Sami Salo, joka toimii TPS:n apuvalmentajana ja vieraili Canucksin kehitysleirillä kesällä 2017. Juolevi teki näin ollen miesten pääsarjadebyyttinsä 13. lokakuuta 2017 vieraissa Pelicansia vastaan. Hänet merkittiin TPS:n kakkospuolustajapariin Elmeri Erosen viereen. Juolevi sai ottelussa jääaikaa 16.19 minuuttia ja hän keräsi neljä jäähyminuuttia. SM-liigauransa avausmaalin Juolevi teki viidennessä ottelussaan 24. lokakuuta 2017 ylivoimalla vieraissa Mikkelin Jukureita vastaan. Hän keräsi ottelussa myös kaksi syöttöpistettä. Antti Äikäs valitsi Juolevin ottelun alumnien tähtien kakkostähdeksi. Kaikkiaan hänen tulokaskautensa toi 38 runkosarjaottelussa tehot 7+12=19 ja 11 pudotuspeliottelussa tehot 2+5=7. Juolevi voitti runkosarjassa SM-liigan tulokaspuolustajien maalipörssin. Pudotuspeleissä hän voitti TPS:n sisäisen tehotilaston lukemalla +5.

#### Loukkaantumisten sävyttämät vuodet Pohjois-Amerikassa
Kesällä 2018 Juolevi joutui selkäleikkaukseen. Hän kuntoutui Vancouver Canucksin syksyn harjoitusleirille, mutta jonka päätteeksi seura lähetti Juolevin AHL-joukkue Utica Cometsin vahvuuteen. Hän pelasi kaudella 2018–2019 18 runkosarjaottelua tehopistein 1+12=13, kunnes joulukuussa 2018 Juolevi joutui polvileikkaukseen, joka päätti hänen koko kautensa. Juolevin kuntoutuminen kesti yli kuusi kuukautta. Syksyn 2019 harjoitusleirin päätteeksi Canucks lähetti hänet jälleen farmijoukkue Cometsiin. Marraskuussa Juolevi reiluksi kuukaudeksi sivuun alavartalovamman vuoksi. Hän pelasi Cometsissa lopulta koko runkosarjan tehden 45 ottelussa tehot 2+13=15, kunnes koronaviruspandemia keskeytti AHL-kauden maaliskuussa 2020. Heinäkuussa Canucks nimesi Juolevin NHL-vahvuuteensa pudotuspeleihin. Juolevi pelasi ensimmäisen ja kauden  ainoaksi jääneen NHL-ottelunsa pudotuspelien karsintakierroksen neljännessä ottelussa 7. elokuuta 2020 Minnesota Wildia vastaan. Hän sai ottelussa jääaikaa 6.16 minuuttia.

Tammikuun 2021 harjoitusleirin päätteeksi Juolevi otti paikan Vancouver Canucksin NHL-kauden  avauskokoonpanosta. Hän teki NHL-uransa avausmaalin kauden seitsemännessä ottelussaan 25. tammikuuta 2021 Ottawa Senatorsia vastaan. Juolevi keräsi ottelusta teholukeman +2. Hänet valittiin ottelun kolmostähdeksi. Juolevi lähetettiin kauden aikana kolme kertaa Canucksin varamiesten ”taksiryhmään”. Hän sai NHL:ssä tililleen lopulta 23 runkosarjaottelua tehopistein 2+1=3.

Elokuussa 2021 Juolevi teki Canucksin kanssa vuoden mittaisen, yksisuuntaisen ja  arvoisen jatkosopimuksen. Lokakuussa 2021 seura kauppasi Juolevin Florida Panthersiin vaihdossa hyökkääjä Juho Lammikkoon ja puolustaja Noah Juulseniin. Hänen kautensa  jäi kuitenkin rikkonaiseksi loukkaantumisten vuoksi. Juolevi haki syyskaudella kolmen ottelun verran pelituntumaa myös AHL-joukkue Charlotte Checkersista. Hän palasi NHL-kaukaloihin lopulta helmikuussa 2022 ja pelasi Panthersissa kymmenen ottelua ilman tehopisteitä. Maaliskuussa 2022 seura asetti Juolevin siirtolistalle, josta Detroit Red Wings poimi hänet joukkueeseensa. Hän pelasi siellä loppukaudella kahdeksan runkosarjaottelua ilman tehopisteitä. 

Heinäkuussa 2022 Juolevi teki vapaana pelaajana vuoden mittaisen ja kaksisuuntaisen sopimuksen Anaheim Ducksin kanssa. Hänen kausipalkkansa NHL:ssä oli  ja AHL:ssä . Harjoitusleirin päätteeksi lokakuussa seura asetti hänet siirtolistalle, jonka läpäistyään Ducks lähetti Juolevin farmijoukkue San Diego Gullsiin. Juolevi pelasi siellä kokonaan kauden 2022–2023.

#### Paluu Eurooppaan
Syyskuussa 2023 Juolevi teki koesopimuksen Arizona Coyotesin kanssa. Hän pelasi koejaksonsa aikana vain yhden harjoitusottelun, jonka jälkeen Juolevi jäi ilman jatkosopimusta. Lokakuussa hän teki kuukauden mittaisen sopimuksen Ruotsin SHL:ssä pelaavan Timrån kanssa. Lyhyen sopimuksensa päätyttyä marraskuussa 2023 Juolevi palasi SM-liigaan ja teki loppukauden 2023–2024 kattavan sopimuksen Tapparan kanssa. Hän voitti kauden päätteeksi Suomen-mestaruuden. Toukokuussa 2024 Juolevi teki seuran kanssa vuoden mittaisen jatkosopimuksen. 

Syksyllä 2024 Juolevi pelasi yhdessä Mestarien liigan ottelussa, mutta hän joutui ennen kauden 2024–2025 alkua kuitenkin yli kuukaudeksi sivuun loukkaantumisen vuoksi ja pelasi kauden ensimmäisen runkosarjaottelunsa vasta helmikuun 2025 lopulla. Juolevi pelasi lopulta loppukaudella yhdeksän runkosarja- ja yhdeksän pudotuspeliottelua tehden niissä yhteensä viisi tehopistettä. Kauden jälkeen huhtikuussa 2025 Tappara ehti jo tiedottaa, että Juolevi ei jatka joukkueessa, mutta heinäkuussa hän kuitenkin solmi seuran kanssa vuoden mittaisen jatkosopimuksen.

### Maajoukkueura

Juolevi pelasi alle 20-vuotiaiden MM-kilpailuissa vuosina 2016, 2017 ja 2018, joista ensimmäinen turnaus päättyi maailmanmestaruuteen. Juolevi voitti yhdeksällä syöttöpisteellään turnauksen puolustajien syöttöpörssin ja jakoi puolustajien pistepörssin voiton Yhdysvaltain Zach Werenskin kanssa. Hänet valittiin turnauksen tähdistökentälliseen. Vuoden 2017 turnauksessa Juolevi toimi Suomen kapteenina. Vuoden 2018 turnauksessa valmennus valitsi hänet joukkueensa turnauksen yhdeksi kolmesta parhaasta pelaajasta. Juolevi valittiin myös Tšekkiä vastaan pelatun puolivälieräottelun päätteeksi Suomen ottelun parhaaksi pelaajaksi.

Juolevi pelasi myös alle 18-vuotiaiden Ivan Hlinkan muistoturnauksessa vuonna 2014. Hän edusti myös alle 17-vuotiaiden maajoukkueetta Euroopan nuorten olympiafestivaaleilla vuonna 2015, jolloin Juolevi voitti pronssia. Hän on kuulunut sekä alle 16- että 18-vuotiaiden maajoukkueen kapteenistoon. Yhteensä Juolevi on pelannut 31 nuorten ja 30 poikien maaottelua.

Suomen A-maajoukkueessa Juolevi on pelannut kaksi ottelua ilman tehopisteitä. Hän teki A-maajoukkuedebyyttinsä vain 19-vuotiaana Sweden Hockey Gamesissa 29. huhtikuuta 2018 Tukholman Hovetissa turnauksen isäntäjoukkue Ruotsia vastaan. Juolevi keräsi ottelusta teholukeman +1. Hän putosi lopulta viimeisten joukossa MM-leiriryhmästä vuoden 2018 turnaukseen.

## Pelityyli
Elite Prospects-sivuston Curtis Joen mukaan Juolevi on kokonaisvaltainen all around-puolustaja, joka pelaa hyvin hyökkäyspäässä ja luo painetta vastustajille. Joen mukaan hän on vahva ja tasapainoinen luistelija, hyvä tuomaan kiekkoa ylöspäin sekä takakarvaamaan. Juolevi osaa käyttää kokoaan hyväksi, mutta hän ei ole kuitenkaan fyysisesti kovin vahva. Juolevi yrittää paikata puutteensa pelaamalla rajojensa mukaisesti, kuten käyttämällä hyväkseen kiekollisia taitojaan. 

*[[Jatkoaika.com]]*-verkkolehden Joni Lampela puolestaan kertoo, että Juolevin suurimpana vahvuutena on pidetty kiekollista älykkyyttä. Hän nostaa artikkelissa esille myös Juolevin laadukkaan sijoittumisen ja pelisilmän.

## Tilastot

## Lähteet
*
*
*

### Viitteet